CELEX: 62016TN0272
Language: lt
Date: 2016-05-25 00:00:00
Title: Byla T-272/16: 2016 m. gegužės 25 d. pareikštas ieškinys byloje Graikija/Komisija

25.7.2016   
            
            
               LT
            
            
               Europos Sąjungos oficialusis leidinys
            
            
               C 270/53
            
         2016 m. gegužės 25 d. pareikštas ieškinys byloje Graikija/Komisija
   
   (Byla T-272/16)
   (2016/C 270/61)
   Proceso kalba: graikų
   
      Šalys
   
   
      Ieškovė: Graikijos Respublika, atstovaujama G. Kanellopoulos, O. Tsirkinidou, Α. Vasilopoulou ir D. Ntourntoureka
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti ginčijamą 2016 m. kovo 17 d. Komisijos įgyvendinimo sprendimą dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) (pranešta dokumentu Nr. C(2016) 1509 ir paskelbta 2016 m. kovo 22 d. Europos Sąjungos oficialiajame leidinyje L 75, p. 16):
               
                           a)
                        
                        
                           tiek, kiek juo nuspręsta Europos Sąjungos lėšomis nefinansuoti iš viso 166 797 866,22 EUR išlaidų, patirtų atsietosios tiesioginės pagalbos srityje 2012 ir 2013 paraiškų teikimo metais, ir visų pirma nustatyta 1) fiksuoto 25 % dydžio finansinė korekcija už 2012 finansinius metus ir 2) fiksuoto dydžio finansinė korekcija ir vienkartinė finansinė korekcija už 2013 finansinius metus;
                        
                     
                           b)
                        
                        
                           tiek, kiek juo nuspręsta Europos Sąjungos lėšomis nefinansuoti iš viso 3 880 460,50 EUR išlaidų, patirtų „Kaimo plėtros, EŽŪFKP, 1 ir 3 krypties priemonės – Investavimą skatinančios priemonės (2007–2013 m.)“ dalyje, ir visų pirma nustatyta 1) fiksuoto 5 % dydžio finansinė korekcija už 2010-2013 m., kiek tai susiję su 125 priemone, ir 2) vienkartinė finansinė korekcija už 2011-2013 m.;
                        
                     
                           c)
                        
                        
                           tiek, kiek juo visiškai neįgyvendinamas galutinis 2015 m. lapkričio 19 d. Europos Sąjungos Bendrojo Teismo sprendimas byloje T-107/14 ir dėl to Graikijos Respublikai nedelsiant negrąžinama 29 366 975,06 EUR suma; ir
                        
                     
         
               —
            
            
               priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi aštuoniais panaikinimo pagrindais.
   Konkrečiai dėl 166 797 866,22 EUR dydžio finansinės korekcijos, susijusios su išlaidomis, patirtomis atsietosios tiesioginės pagalbos srityje 2012 ir 2013 paraiškų teikimo metais, Graikijos Respublika nurodo tris panaikinimo pagrindus.
   Pirmasis panaikinimo pagrindas, susijęs su 2012 paraiškų teikimo metams taikoma korekcija, grindžiamas klaidingu Reglamento Nr. 796/2004 (1) 2 straipsnio 2 punkto (ir vėlesnės Reglamento Nr. 1120/2009 (2) 2 straipsnio c punkto) nuostatos aiškinimu ir taikymu.
   Antrasis panaikinimo pagrindas, irgi susijęs su 2012 paraiškų teikimo metams taikoma korekcija, grindžiamas klaidingu dokumente VI/5530/1997 pateiktų gairių aiškinimu ir taikymu, kiek tai susiję su 25 % dydžio finansinės korekcijos už 2012 m. taikymo sąlygų buvimu; be to, nurodoma, kad Komisija peržengė savo diskrecijos ribas, taigi pažeidė proporcingumo principą (A dalis) ir kad finansinė korekcija apskaičiuota klaidingai (B dalis).
   Trečiajame panaikinimo pagrinde, susijusiame su 2013 paraiškų teikimo metams taikoma korekcija, tvirtinama, kad ji yra neteisėta, nesąžininga ir prieštaringa, kad grindžiama klaidingu dokumente VI/5530/1997 pateiktų gairių aiškinimu ir taikymu ir kad ja pažeidžiami gero administravimo, proporcingumo ir ne bis in idem principai bei gynybos teisės.
   Toliau dėl finansinės korekcijos, susijusios su „Kaimo plėtros, EŽŪFKP, 1 ir 3 krypties priemonės – Investavimą skatinančios priemonės (2007–2013 m.)“ dalimi, nurodomi keturi panaikinimo pagrindai.
   Ketvirtajame ir penktajame panaikinimo pagrinduose, susijusiuose su 125 priemonei taikoma korekcija, nurodomas teisinio pagrindo ir motyvų nebuvimas bei fakto klaida, nes administravimo institucija savo kompetencija naudojosi teisėtai ir visa apimtimi (ketvirtasis panaikinimo pagrindas), o nustatant fiksuoto 5 % dydžio finansinę korekciją, sudarančią 506 480,19 EUR, 2010 finansiniais metais patirtoms išlaidoms buvo pažeistas Reglamento Nr. 1290/2005 (3) 31 straipsnis, nes šios išlaidos buvo patirtos daugiau nei 24 mėnesiai prieš Komisijai informuojant valstybes nares apie patikrinimo rezultatus.
   Šeštajame panaikinimo pagrinde, susijusiame su 121 priemonei taikoma korekcija, teigiama, kad sprendimas yra neteisėtas, nes taikoma korekcija ir pagal analogiją su Reglamento Nr. 809/2014 (4) 63 straipsniu jai apskaičiuoti naudojamas metodas prieštarauja Reglamento Nr. 1290/2005 31 straipsniui ir Komisijos dokumente VI/5530/1997 pateiktoms gairėms; be to, jos taikymas sukelia pasekmes, kurios, palyginti su konstatuotais trūkumais, yra neproporcingos. Papildomai dėl tos pačios priemonės septintajame panaikinimo pagrinde nurodomas teisinio pagrindo ir ginčijamo sprendimo motyvų nebuvimas, taip pat Komisijos dokumente VI/5530/1997 pateiktų gairių pažeidimas.
   Aštuntasis panaikinimo pagrindas susijęs su SESV 266 straipsnio pažeidimu, kiek tai susiję su Komisijos pareiga imtis priemonių Teisingumo Teismo sprendimui įvykdyti, nes Komisija po to, kai buvo priimtas Bendrojo Teismo sprendimas byloje T-107/14, negrąžino Graikijos Respublikai 29 366 975,06 EUR sumos, ir su gero administravimo, teisinio saugumo ir lojalaus Komisijos ir valstybių narių bendradarbiavimo principų pažeidimu.
   
      (1)  2004 m. balandžio 21 d. Komisijos reglamentas (EB) Nr. 796/2004, nustatantis išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (OL L 141, 2004, p. 18; 2004 m. specialusis leidimas lietuvių k., 3 sk., 44 t., p. 243).
   
      (2)  2009 m. spalio 29 d. Komisijos reglamentas (EB) Nr. 1120/2009, kuriuo nustatomos išsamios Tarybos reglamento (EB) Nr. 73/2009, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams, III antraštinėje dalyje numatytos bendrosios išmokos schemos taikymo taisyklės (OL L 316, 2009, p. 1).
   
      (3)  2005 m. birželio 21 d. Tarybos reglamentas (EB) Nr. 1290/2005 dėl bendrosios žemės ūkio politikos finansavimo (OL L 209, 2005, p. 1).
   
      (4)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 204, p. 69).